b'\n_START_ARTICLE_\nSocialno delo\n_START_PARAGRAPH_\nSoci\xc3\xa1lno d\xc3\xa9lo je stroka, ki se ukvarja s \xc5\xa1iroko paleto ljudi, z otroki, mladimi, starimi, brezdomci, nezaposlenimi, reve\xc5\xbei in drugimi, ki do\xc5\xbeivljajo razli\xc4\x8dne socialne, du\xc5\xa1evne, ekonomske, zdravstvene in druge stiske. Ume\xc5\xa1\xc4\x8deno je v razne sisteme in sektorje, med katerimi \xc5\xa1e vedno prevladuje javni sektor, deluje pa tudi v prostovoljnem in zasebnem sektorju, v socialnih slu\xc5\xbebah, v \xc5\xa1olstvu, zdravstvu, pravosodnih organih, policiji, upravi in industriji. Uporablja veliko razli\xc4\x8dnih metod - od svetovanja in terapije, skupinskega dela, usposabljanja za asertivnost in usposabljanja v socialnih spretnostih do individualnega na\xc4\x8drtovanja, ocenjevanja tveganja, zagovorni\xc5\xa1tva, zagotavljanja storitev, dajatev in informacij, uli\xc4\x8dnega, skupnostnega dela in dela v soseski._NEWLINE_Socialno delo se ukvarja s temi vpra\xc5\xa1anji z vidika socialne pravi\xc4\x8dnosti, zmanj\xc5\xa1evanja \xc5\xa1kodljivih posledic dru\xc5\xbebenih preobrazb, z vidika vsakdanjih okoli\xc5\xa1\xc4\x8din in potreb ljudi, zlasti tistih, ki jih dru\xc5\xbebene in druge razmere spravijo v stisko, pa tudi z vidika globalnih procesov in strukturnih sprememb, z znanstveno disciplino in epistemolo\xc5\xa1kim premislekom, hkrati pa z akcijsko, dejavno naravnanostjo._NEWLINE_Potrebe ljudi, opolnomo\xc4\x8denje, pomo\xc4\x8d, dostojanstvo, se razi\xc5\xa1\xc4\x8dejo, soustvarijo v odnosih med uporabnikom in socialnimi delavci, ki to omogo\xc4\x8dijo.\n_START_SECTION_\nFormalna definicija\n_START_PARAGRAPH_\nSocialno delo je stroka, ki\xc2\xa0\xc2\xbbspodbuja socialne spremembe, re\xc5\xa1evanje problemov v \xc4\x8dlove\xc5\xa1kih odnosih in opolnomo\xc4\x8denje ter osvoboditev ljudi za to, da se dose\xc5\xbee ve\xc4\x8dje blagostanje. S prakti\xc4\x8dno uporabo teorij \xc4\x8dlove\xc5\xa1kega vedenja in socialnih sistemov socialno delo posreduje tam, kjer prihajajo ljudje v interakcije s svojimi okolji. Temeljni na\xc4\x8deli socialnega dela sta na\xc4\x8deli \xc4\x8dlovekovih pravic in socialne pravi\xc4\x8dnosti.Tako definirata socialno delo Mednarodna zveza socialnih delavk in delavcev in Mednarodna zveza \xc5\xa1ol za socialno delo._NEWLINE_To definicijo kritizira Bla\xc5\xbe Mesec (2006), \xc4\x8de\xc5\xa1 da je presplo\xc5\xa1na, nespecifi\xc4\x8dna, vsebinsko neustrezna in torej slaba in nezadostna. Predlaga drugo definicijo, ki se glasi: "Socialno delo je stroka, katere naloga je pomo\xc4\x8d konkretnim osebam, posameznikom, skupinam in skupnostim pri re\xc5\xa1evanju socialnih problemskih situacij in dru\xc5\xbebenem vklju\xc4\x8devanju, da bi lahko zadovoljevali osnovne potrebe primerno kulturi, v kateri \xc5\xbeivijo, in primerno obi\xc4\x8dajni kakovosti \xc5\xbeivljenja. (Pri opravljanju te naloge stroka spo\xc5\xa1tuje avtonomijo uporabnikov, se opira na njihove vire samopomo\xc4\x8di in solidarnosti in usklajuje potrebe njih in njihovega dru\xc5\xbebenega okolja.) Socialno delo je hkrati tudi veda o tej strokovni dejavnosti kot tudi o neformalni pomo\xc4\x8di in solidarnosti ter okoli\xc5\xa1\xc4\x8dinah, v katerih se odvijajo. Socialno delo kot stroko in kot vedo usmerjajo vrednote svetovnega etosa."'